Tirsdag aften blev særdeles våd for Nordjylland, men trods det massive skybrud gav det ikke anledning til travlhed hos Nordjyllands Politi. - Nej, vi har pudsigt nok ikke haft ekstra at lave på grund af skybruddet, selv om det var voldsomt flere steder, fortæller vagtchef Torben Larsen. Betjentene og Beredskabsstyrelsen var ellers ude på Twitter tirsdag for at advare om de kraftige regn- og tordenbyger, DMI forventede ville falde over Jylland ved 21-tiden - og sammen med en anmodning og at følge "de gode beredskabstips". Også DMi advarede tirsdag omkring det kommende skybrud. Her varslede man om lokale skybrud og torden frem til klokken 21. I Himmerland, Storaalborg og Jammerbugt kunne der falde mellem 15 og 25 mm regn på en halv time. Samme varsel gjaldt i Vendsyssel og på Læsø frem til klokken 22.00.
Indtil videre er der ikke tikket ekstraopgaver ind for Nordjyllands Politi efter det massive regnskyl, Nordjylland fik tirsdag aften. Send os gerne dine egne billeder fra den våde aften.